CELEX: 52016PC0145
Language: sk
Date: 2016-03-22
Title: Návrh NARIADENIE RADY o rozdelení rybolovných možností v rámci vykonávacieho protokolu k Dohode o partnerstve v odvetví udržateľného rybárstva medzi Európskou úniou a Cookovými ostrovmi

EURÓPSKA KOMISIA
            V Bruseli22. 3. 2016
            COM(2016) 145 final
            2016/0078(NLE)
            Návrh
            NARIADENIE RADY
            o rozdelení rybolovných možností v rámci vykonávacieho protokolu k Dohode o partnerstve v odvetví udržateľného rybárstva medzi Európskou úniou a Cookovými ostrovmi
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Komisia na základe relevantných smerníc na rokovanie
                  1
                rokovala s vládou Cookových ostrovov s cieľom uzavrieť medzi Európskou úniou a Cookovými ostrovmi novú dohodu o partnerstve v odvetví udržateľného rybárstva a vykonávací protokol k danej dohode. Na záver týchto rokovaní bola 21. októbra 2015 parafovaná nová dohoda a nový protokol. Dohoda sa vzťahuje na obdobie ôsmich rokov a protokol na obdobie štyroch rokov odo dňa ich predbežného vykonávania, t. j. odo dňa ich podpísania v zmysle článku 16 dohody a článku 12 protokolu.
            
            
            
               Hlavným cieľom novej dohody je poskytnúť aktualizovaný rámec, ktorý zohľadní priority zreformovanej spoločnej rybárskej politiky a jej vonkajšieho rozmeru, na účely strategického partnerstva medzi Európskou úniou a Cookovými ostrovmi.
            
            
            
               Hlavným cieľom nového protokolu je poskytnúť plavidlám Únie rybolovné možnosti v rybolovnej oblasti Cookových ostrovov na základe najlepších dostupných vedeckých odporúčaní a s prihliadnutím na ochranné a riadiace opatrenia Komisie pre rybolov v západnom a strednom Tichom oceáne (Western and Central Pacific Fisheries Commission, WCPFC) v prípadoch, keď je to možné v rámci dostupného prebytku. Komisia okrem iného vychádzala z výsledkov perspektívneho posúdenia príležitosti na uzavretie novej dohody a nového protokolu, ktoré vykonali externí experti. Ďalším cieľom je oživiť v záujme oboch strán spoluprácu medzi Európskou úniou a Cookovými ostrovmi na podporu udržateľnej rybárskej politiky a zodpovedného využívania rybolovných zdrojov v rybolovnej oblasti Cookových ostrovov.
            
            
            
               
                  V tomto protokole sa stanovujú rybolovné možnosti pre štyri plavidlá na lov tuniakov vakovou sieťou.
               
               
                  Mal by sa stanoviť kľúč, na základe ktorého sa rybolovné možnosti rozdelia medzi členské štáty. 
               
               
                  Komisia na základe toho navrhuje, aby Rada prijala toto nariadenie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               Podľa článku 3 ods. 1 písm. d) Zmluvy o fungovaní Európskej únie (ZFEÚ) patrí ochrana morských biologických zdrojov do výlučnej právomoci Európskej únie. Princíp subsidiarity sa neuplatňuje, pretože členské štáty nie sú oprávnené rokovať o rybárskych dohodách s tretími krajinami.
            
            
               Právnym základom pre navrhované nariadenie Rady o rozdelení rybolovných možností v rámci vykonávacieho protokolu k novej dohode je článok 43 ods. 3 ZFEÚ.
            
            
               
                  Tento postup sa realizuje súbežne s postupom týkajúcim sa rozhodnutia Rady, ktorým sa povoľuje podpísať v mene Európskej únie a predbežne vykonávať Dohodu o partnerstve v odvetví udržateľného rybárstva medzi Európskou úniou a vládou Cookových ostrovov a jej vykonávací protokol, a postupom týkajúcim sa nariadenia Rady o uzavretí danej dohody a jej vykonávacieho protokolu so súhlasom Európskeho parlamentu.
               
            
            
               3.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               Konzultácie so zainteresovanými stranami sa uskutočnili počas hodnotenia ex ante prípadnej dohody o partnerstve v odvetví udržateľného rybárstva medzi Európskou úniou a Cookovými ostrovmi a jej protokolu. Celé znenie hodnotiacej správy bolo zverejnené na webovom sídle Európskej komisie na portáli Europa. Na technických zasadnutiach sa uskutočnili aj konzultácie s expertmi z členských štátov a z odvetvia. Z hodnotenia a konzultácií vyplynulo, že pre EÚ aj pre Cookove ostrovy je obojstranne výhodné uzavrieť novú dohodu o partnerstve v odvetví udržateľného rybárstva a jej vykonávací protokol.
            
            
               V súlade so zreformovanou spoločnou rybárskou politikou dohoda obsahuje ustanovenie o dodržiavaní ľudských práv, demokratických zásad a právneho štátu (článok 3 ods. 4). Dohoda a jej vykonávací protokol obsahujú aj možnosť ich pozastavenia (článok 13 v prípade dohody a článok 6 v prípade protokolu) alebo vypovedania (článok 14 v prípade dohody a článok 7 v prípade protokolu) v prípade, že jedna zo strán nedodržiava ľudské práva.
            
            
               4.VPLYV NA ROZPOČET
            
         
         
            
               Ročné finančné protiplnenie je 735 000 EUR v prvom a druhom roku a 700 000 EUR v treťom a štvrtom roku, a to na základe:
            
            
               a) referenčnej tonáže 7 000 ton, pričom suma za prístup predstavuje 385 000 EUR v prvom a druhom roku a 350 000 EUR v treťom a štvrtom roku a
            
            
               b) podpory na rozvoj odvetvovej rybárskej politiky Cookových ostrovov vo výške 350 000 EUR v prvom, druhom, treťom a štvrtom roku. Táto podpora je v súlade s cieľmi vnútroštátnej rybárskej politiky a najmä s potrebami Cookových ostrovov v oblasti podpory vedeckého výskumu, maloobjemového tradičného rybolovu, ako aj monitorovania a kontroly rybolovu a dohľadu nad ním a bojom proti nezákonnému rybolovu.
            
            
               2016/0078 (NLE)
            
            
               Návrh
            
            
               NARIADENIE RADY
            
            
               o rozdelení rybolovných možností v rámci vykonávacieho protokolu k Dohode o partnerstve v odvetví udržateľného rybárstva medzi Európskou úniou a Cookovými ostrovmi
            
            
               RADA EURÓPSKEJ ÚNIE,
            
            
               so zreteľom na zmluvu o fungovaní Európskej únie, a najmä na jej článok 43 ods. 3,
            
            
               so zreteľom na návrh Európskej komisie,
            
            
               keďže:
            
            
               (1)Dňa 21. októbra 2015 parafovala Európska únia s Cookovými ostrovmi dohodu o partnerstve v odvetví udržateľného rybárstva (ďalej len „dohoda“) a jej vykonávací protokol, ktorými sa plavidlám Únie poskytujú rybolovné možnosti vo vodách, nad ktorými vykonávajú Cookove ostrovy svoju zvrchovanosť alebo jurisdikciu v oblasti rybolovu.
            
            
               (2)Rada prijala [...] rozhodnutie 2016/.../EÚ
                  2
                o podpísaní a predbežnom vykonávaní dohody a jej vykonávacieho protokolu.
            
            
               (3)Mala by sa stanoviť metóda rozdelenia rybolovných možností medzi členské štáty počas obdobia predbežného vykonávania, ako aj počas celého trvania protokolu.
            
            
               (4)V článku 10 ods. 1 nariadenia Rady (ES) č. 1006/2008
                  3
                sa stanovuje, že Komisia v prípadoch, keď sa ukáže, že sa rybolovné možnosti udelené Únii na základe protokolu nevyužívajú, musí o tejto skutočnosti informovať príslušné členské štáty. Ak členský štát neodpovie v lehote, ktorú stanoví Rada, považuje sa to za potvrdenie skutočnosti, že plavidlá príslušného členského štátu v danom období úplne nevyužívajú svoje rybolovné možnosti,
            
            
               PRIJALA TOTO NARIADENIE:
            
            
               Článok 1
            
            
               1.Rybolovné možnosti stanovené vykonávacím protokolom k Dohode o partnerstve v odvetví udržateľného rybárstva medzi Európskou úniou a Cookovými ostrovmi (ďalej len „protokol“) sa medzi členské štáty rozdeľujú takto:
            
            
               plavidlá na lov tuniakov vakovou sieťou
            
            
                     
                        Španielsko:
                     
                  
                  
                     
                        3
                              plavidlá
                     
                  
               
                     
                        Francúzsko:
                     
                  
                  
                     
                        1
                              plavidlo
                     
                  
               
         
            
               2.Nariadenie (ES) č. 1006/2008 sa uplatňuje bez toho, aby bola dotknutá dohoda.
            
            
               3.Ak sa žiadosťami o oprávnenie na rybolov, ktoré podali členské štáty uvedené v odseku 1, nevyčerpajú rybolovné možnosti stanovené v protokole, Komisia v súlade s článkom 10 nariadenia (ES) č. 1006/2008 posúdi žiadosti o oprávnenie na rybolov od akéhokoľvek iného členského štátu.
            
            
               4.Lehota v zmysle článku 10 ods. 1 nariadenia (ES) č. 1006/2008, v rámci ktorej musia členské štáty potvrdiť, že rybolovné možnosti pridelené v rámci protokolu nevyužívajú v plnej miere, sa stanovuje na desať pracovných dní odo dňa, keď im Komisia oznámi, že rybolovné možnosti nie sú vyčerpané.
            
            
               Článok 2
            
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Uplatňuje sa odo dňa podpísania protokolu.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Prijaté na 3253. zasadnutí Rady (poľnohospodárstvo a rybárstvo), 15. júla 2013.
               
               
                  
                     (2)
                  Ú. v. EÚ L …, …, s. ….
               
               
                  
                     (3)
                  Nariadenie Rady (ES) č. 1006/2008 z 29. septembra 2009 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva, o zmene a doplnení nariadení (EHS) č. 2847/93 a (ES) č. 1627/94 a o zrušení nariadenia (ES) č. 3317/94 (Ú. v. EÚ L 286, 29.10.2008, s. 33).